വാക്സിനേഷനില് കരുത്തു കാട്ടി ഇന്ത്യ ഇന്ന് നല്കിയത് ഒരു കോടിയിലധികം വാക്സിന് ന്യൂഡല്ഹി: കൊറോണക്കെതിരെ പ്രതിരോധം ശക്തമാക്കി രാജ്യം കുത്തിവയ്പിലും പുതിയ നാഴികകല്ല് പിന്നിട്ടു. വെളളിയാഴ്ച രാജ്യത്ത് ഒരുകോടിയിലധികം പ്രതിരോധ കുത്തിവയ്പ്പുകളാണ് നടത്തിയത്. ഇന്ത്യയില് ഇതുവരെ നടത്തിയതില് വച്ച് ഏറ്റവും കൂടുതല് കുത്തിവയ്പ്പാണ് ഇന്ന് നടന്നത്. ഇക്കഴിഞ്ഞ 16ന് നടന്ന 88,13,919 കുത്തിവയ്പ്പാണ് ഇതിലൂടെ മറികടന്നത്. വെളളിയാഴ്ച 63,253 കേന്ദ്രങ്ങളിലായി നടന്ന വാക്സിനേഷനില് 100,64,032 ഡോസുകള് കുത്തിവച്ചു. ഇതോടെ രാജ്യത്ത് ആകെ നല്കിയ വാക്സിന് 62,17,06,882 ആയി. ഇതില് 48,08,78,410 പേര് ആദ്യ ഡോസും 14,08,28,472 പേര് രണ്ടാം ഡോസും സ്വീകരിച്ചവര് ആണ്. ഉത്തര്പ്രദേശിലാണ് ഏറ്റവും കൂടുതല് വാക്സിനേഷന് നടന്നത്. സംസ്ഥാനത്ത് ഇന്ന് 28,62,649 ഡോസ് കുത്തിവയ്പ്പ് നടത്തി. ഈ മാസം രണ്ടാം തവണയാണ് യുപി കാല് ലക്ഷത്തിലധികം കുത്തിവയ്പ്പ് നടത്തുന്നത്. ഇതോടെ യുപിയിലെ ആകെ വാക്സിനേഷന് 6,95,08,561 ആയി. ഇതില് 5,85,83,636 ആദ്യ ഡോസും 1,09,24,925 രണ്ടാം ഡോസും സ്വീകരിച്ചവര് അണ്. കര്ണാടകയില് ഇന്നലെ 10 ലക്ഷത്തിലധികം കുത്തിവയ്പ്പ് നടത്തി. ആദ്യമായാണ് ഇവിടെ കുത്തിവയ്പ്പ് ദശലക്ഷം പിന്നിടുന്നത്. ഇതോടെ കര്ണാടകയില് ആകെ കുത്തിവയ്പ്പ് നാല് കോടി ഡോസ് കടന്നു. വെളളിയാഴ്ച 10,61,918 പേര്ക്ക് വാക്സിന് നല്കി. മഹാരാഷ്ട്രയില് 9,72,322 കുത്തിവയ്പ്പ് നടത്തി. സംസ്ഥാനത്ത് ആകെ കുത്തിവയ്പ്പ് 5,63,10,527 ആയി. ഏറ്റവും കൂടുതല് രണ്ടാം ഡോസ് നല്കിയ സംസ്ഥാനം മഹാരാഷ്ട്രയാണ്. ഇവിടെ 1,50,90,397 പേര് രണ്ട് ഡോസ് എടുത്തിട്ടുണ്ട്. ഗുജറാത്താണ് കൂടുതല് രണ്ടാം ഡോസ് നല്കിയ അടുത്ത സംസ്ഥാനം. ഇവിടെ 1,12,27,678 പേര് രണ്ട് ഡോസ് വാക്സിന് എടുത്തവരാണ്. ജനസംഖ്യയുടെ അടിസ്ഥാനത്തില് നോക്കിയാല് രണ്ട് ഡോസ് എടുത്തവര് കൂടുതല് ഗുജറാത്തിലാണ്. കേരളത്തില് വെളളിയാഴ്ച 4,81,856 വാക്സിന് ആണ് നല്കിയത്. ഇതോടെ ആകെ വാക്സിന് എടുത്തവര് 2,77,42,439 ആയി. സംസ്ഥാനത്ത് ആദ്യ ഡോസ് എടുത്തവര് രണ്ട് കോടി കടന്നു. ഇതുവരെ 2,03,55,552 പേര് ആദ്യ ഡോസ് എടുത്തു. രണ്ട് ഡോസ് എടുത്തവര് 73,86,887 ആയി.